Afrikaans+ is ’n gebruikersvriendelike studiegids vir leerders wat hul punte in Afrikaans as addisionele taal wil verbeter. Hierdie praktiese gids bevat verduidelikings in Engels en is propvol voorbeelde. Dit verduidelik telkens hoe toetse en eksamens in die staatskole en in die IEB-skole werk, en is deur ’n paneel kundiges geskryf wat die behoeftes van die addisioneletaalleerder verstaan.
Die boek is op datum volgens die heel nuutste Afrikaanse Woordelys en Spelreëls (AWS). Die AWS is onlangs heruitgegee, wat heelwat onderwysers en taalpraktisyns onkant betrap het met splinternuwe taalreëls. Die AWS bly die hoeksteen van die Afrikaanse taal, maar vir talle is dit ’n moeilike teks om in die klaskamer toe te pas. Afrikaans+ is geskryf met die mees onlangs veranderinge aan die AWS in gedagte, en bied hierdie taalreëls op ’n eenvoudige, praktiese wyse aan.
Comprehension – Begrip: Hierdie afdeling verduidelik hoe jy ’n begripstoets moet aanpak en hoe om na die antwoorde te gaan soek. Dit verskaf ook wenke oor die beste manier om vrae te probeer lees en verstaan. Dit verduidelik ook hoe om opsommings te maak. Visuele tekste, soos spotprente, grafieke en kaarte, word ook verduidelik.
Grammar – Taal: Hierdie afdeling lei jou tree vir tree deur die “hoe” en “waarom” van die Afrikaanse grammatika. Deur middel van Engelse verduidelikings leer jy hoe om woordorde, tydsvorme, byvoeglike naamwoorde, bywoorde, tyd, getalle, meervoude, verkleinwoorde, die negatief, aktiewe en passiewe sinne, voornaamwoorde, lidwoorde en afkortings baas te raak. Daar is afdelings wat aan sukkelende leerders die basiese kennis verskaf oor hoe om die eksamen te probeer deurkom, maar die teks bevat ook meer verwikkelde werk vir die meer gevorderde leerder wat ’n A wil kry en vir daardie onderwyser wat die veranderings in die AWS onder die knie wil kry.
Written work – Skryfwerk: Die afdeling begin deur jou stap vir stap te help om jou skryfwerk aan te pak: Kies ’n onderwerp en beplan; wat om nie in jou opstel te doen nie; en hoe om die opstel behoorlik af te sluit. Daar is voorbeelde van al die verskillende soorte skryfwerk (soos opstelle, asook lang en kort transaksionele tekste), asook wenke oor elkeen, wat jou sal help om dit baas te raak. As jy aanlyn gaan, kan jy nog meer voorbeelde lees.
Elke hoofstuk begin met ’n baie basiese opsomming – ’n reddingsboei vir die leerder wat sukkel om deur te kom.
Elke hoofstuk wys vir die leerder, onderwyser en ouer hoe die werk in staatskole en in IEB-skole getoets word, sodat almal korrek kan voorberei volgens dit wat van hulle verwag word.